Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 728/06/4402	Levice, 3.10.2012
EEČ : 2-31-119-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a/, b/ Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
stíhaného za prečin nebezpečného vyhrážania podľa § 360 odsek 1, odsek 2 písmeno a/, písmeno b/ Trestného zákona na tom skutkovom základe, že:
dňa 01. 08. 2006 okolo 19.00 h v Pukanci na Partizánskej ulici č. XXXXX napadol verbálne a fyzicky svoju manželku XXXXX tak, že sa jej vyhrážal zabitím a fyzickou likvidáciou, pričom ju stiahol zo stoličky a naznačil, že ju kopne, avšak jej nespôsobil žiadne zranenie, nakoľko však podobných útokov sa dopúšťal už aj v minulosti, v poškodenej to vzbudilo dôvodnú obavu, že svoje vyhrážky uskutoční, 
lebo je trestné stíhanie neprípustné podľa § 9 odsek 1 písmeno d
Odôvodnenie:
Poverený príslušník bývalého Úradu justičnej a kriminálnej polície, odboru skráteného vyšetrovania v Leviciach uznesením ČVS:ORP-1211/1-OSV-LV-2006 zo dňa 01. 09. 2006 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX prečin nebezpečného vyhrážania podľa § 360 odsek 1, odsek 2 písmeno a/, písmeno b/ Trestného zákona.
Po skončení skráteného vyšetrovania poverený príslušník PZ predložil spis s návrhom na podanie obžaloby.
Po preskúmaní k veci sa vzťahujúceho vyšetrovacieho spisu bolo trestné stíhanie obvineného XXXXX uznesením okresného prokurátora v Leviciach sp. zn. 1 Pv 728/2006 zo dňa 23. 06. 2010 podmienečne zastavené podľa § 216 odsek 1 Trestného poriadku, pričom podľa odseku 2 citovaného ustanovenia bola obvineného určená skúšobná doba v trvaní 1 rok.
Po uplynutí skúšobnej doby boli na obvineného vyžiadané aktuálne správy a charakteristiky, pričom zo správy Matričného úradu Mesta Levice vyplynulo, že obvinený XXXXX dňa 21. 12. 2010 v Leviciach zomrel. Uvedená skutočnosť bola potvrdená aj originálom úmrtného listu vystaveného na meno obvineného.
Po oboznámení sa s uvedenou skutočnosťou prokurátor Okresnej prokuratúry Levice dňa 20. 04. 2012 uznesením podľa § 217 odsek 1 Trestného poriadku pokračoval v trestnom stíhaní obvineného, nakoľko vo veci prichádzalo postupovať podľa § 215 odsek 1 písmeno d/ Trestného poriadku s poukazom na  § 9 odsek 1 písmeno d/ Trestného poriadku.
V priebehu konania, ako to vyplýva aj z uznesenia o podmienečnom zastavení trestného stíhania podľa § 216 odsek 1 Trestného poriadku, bolo preukázané, že skutok, za ktorý bol obvinený XXXXX stíhaný, vykazuje znaky skutkovej podstaty prečinu nebezpečného vyhrážania podľa § 360 odsek 1, odsek 2 písmeno a/ Trestného zákona, ako aj to, že páchateľom uvedeného skutku bol obvinený XXXXX..
Podľa ustanovenia § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9. Podľa § 9 odsek 1 písmeno d/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.
Keďže v priebehu prípravného konania bolo zistené a preukázané, že obvinený XXXXX zomrel, rozhodol som tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na tunajšiu prokuratúru. Sťažnosť má odkladný účinok.

Mgr. Gejza Nagy
prokurátor